《会稽三贤祠诗 吴先生祠》
宋代·王十朋

安定先生贤矣哉，一时高第俱英材。诜然达者播廊庙，贫贱亦足光蓬莱。

会稽吴君更超绝，至今士子犹能说。讲堂鸣鼓规使君，可使清风耸朝烈。

求田问舍遗子孙，钱愚地僻何纷纷。不惜池塘种芹药，一段奇事前无闻。

君不见唐室蓬山称贺老，乞得鉴湖归去好。却将儒服变流沙，更遣门阑亦归道。

又不见晋朝名士高阳公，才名上下王谢中。乃心欲出三界外，山阴宅化瞿昙宫。

先生识见高流俗，不作二公缘祸福。寄语多才郑广文，乞与毫端记高躅。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。